Puțini știu că tânăra Cătălina Sorina Ene, o specialistă de la Direcția Guvernanță Corporativă din Transelectrica SA, începuse ”o carieră” în cu totul alt domeniu.

Până să ajungă să poarte costume elegante în birourile Transelectrica SA, Cătălina a purtat ținute puțin mai deocheate în platourile emisiunii mondene ”Un show păcătos”, unde a fost asistentă, și la o altă emisiune a aceluiași post TV, unde s-a luptat pentru inima unui ”burlac” cu alte câteva domnișoare. La ”Burlacul”, sezonul din 2011, Cătălina Sorina Ene susținea că hobby-urile sale sunt lectura, fotografia și călătoriile.

Cătălina Sorina Ene, în vârstă de 25 de ani, a ajuns chiar să reprezinte Transelectrica și Guvernul României în China, îndeplinindu-și, astfel, una dintre marile sale pasiuni - călătoriile.

Acestea nu sunt, însă, singurele competențe profesionale ale Cătălinei. Tânăra se recomandă ca fiind și... contorsionistă.

Nu este însă singurul exemplu de tânără care a ajuns să ocupe peste noapte o poziţie râvnită de specialişti într-o instituţie de interes naţional.

Simona Decu Jerep are pe mână, la doar 35 de ani, Şantierul 2 Mai SA Mangalia. Fostă jurnalistă la Curierul Naţional, a condus pentru o perioadă o revistă a trustului Intact, controlat de familia Voiculescu. Pentru funcţia de şef la Şantierul 2 Mai SA, prin care ţara noastră administrează participaţia sa de 49% din Daewoo Mangalia Heavy Industries, a fost propusă de Ministerul Economiei. Şantierul a raportat în 2014 o cifră de afaceri de aproape 18 milioane de lei şi un profit net de 128 de mii de lei. Asta în condiţiile în care Daewoo Mangalia Heavy Industries a declarat în 2014 pierderi de peste 100 de milioane de lei. Simona Decu a mai fost angajată a Secretariatului General al Guvernului.



O altă prăjiturică, aşa cum a fost alintată de portalul comisarul.ro, Cătălina Belgiu, a ajuns din Piteşti, din biroul fostului prefect, direct la Serviciul Anticorupţie din cadrul Ministerului Dezvoltării. Conform declaraţiei de avere a tinerei, care ar fi protejata liderului PSD Liviu Dragnea, Cătălina are un salariu anual de 35.000 de lei, a mai câştigat 18.000 de lei ca expert în cadrul unui proiect al Ministerului Educaţiei şi 10.000 de la o societate comercială.



Liliana Miron, fostă şefă de cabinet a ministrului Constantin Niţă şi a ministrului Mihai Tudose a fost şi ea numită director general adjunct la SMART SA, o filială a Transelectrica. Director general al companiei este milionarul Constantin Iacov, prieten al lui Victor Ponta. Din declaraţia de avere reiese că Liliana Miron a câştigat anul trecut aproape 200 de mii de lei din salariu şi indemnizaţii.